title: 2011/577/EÚ: Rozhodnutie Európskeho parlamentu z  10. mája 2011 o účtovnej závierke Európskej chemickej agentúry za rozpočtový rok 2009

text:
               27.9.2011

               SK

               Úradný vestník Európskej únie

               L 250/154

         ROZHODNUTIE EURÓPSKEHO PARLAMENTU
   z 10. mája 2011
   o účtovnej závierke Európskej chemickej agentúry za rozpočtový rok 2009
   (2011/577/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej chemickej agentúry za rozpočtový rok 2009,

               —

               so zreteľom na správu Dvora audítorov o overení konečnej ročnej účtovnej závierky Európskej chemickej agentúry za rozpočtový rok 2009 spolu s odpoveďami agentúry (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 1907/2006 (3), ktorým sa zriaďuje Európska chemická agentúra, a najmä na jeho článok 97,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0127/2011),

               1.

               schvaľuje účtovnú závierku Európskej chemickej agentúry za rozpočtový rok 2009;

               2.

               poveruje svojho predsedu, aby postúpil toto rozhodnutie výkonnému riaditeľovi Európskej chemickej agentúry, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 34.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 396, 30.12.2006, s. 1.

      (4)  Ú. v. ES L 357, 31.12.2002, s. 72.


title: 2010/449/CFSP: Rozhodnutie Rady 2010/449/SZBP z  11. augusta 2010 , ktorým sa predlžuje mandát osobitného zástupcu Európskej únie pre Zakaukazsko

text:
               12.8.2010

               SK

               Úradný vestník Európskej únie

               L 211/41

         ROZHODNUTIE RADY 2010/449/SZBP
   z 11. augusta 2010,
   ktorým sa predlžuje mandát osobitného zástupcu Európskej únie pre Zakaukazsko
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 20. februára 2006 prijala jednotnú akciu 2006/121/SZBP (1), ktorou sa pán Peter SEMNEBY vymenúva za osobitného zástupcu Európskej únie (ďalej len „OZEÚ“) pre Zakaukazsko.

               (2)

               Rada 22. februára 2010 prijala rozhodnutie 2010/109/SZBP (2), ktorým sa mandát OZEÚ predlžuje do 31. augusta 2010.

               (3)

               Mandát OZEÚ by sa mal predĺžiť do 28. februára 2011 alebo dovtedy, kým Rada na návrh vysokého predstaviteľa Únie pre zahraničné veci a bezpečnostnú politiku (ďalej len „VP“) nerozhodne o tom, že sa príslušné funkcie zodpovedajúce tým, ktoré stanovuje rozhodnutie 2010/109/SZBP, vytvorili v Európskej službe pre vonkajšiu činnosť, a mandát neukončí.

               (4)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky uvedené v článku 21 zmluvy,

         PRIJALA TOTO ROZHODNUTIE:
   Článok 1
   Rozhodnutie 2010/109/SZBP sa týmto mení a dopĺňa takto:

               1.

               Článok 1 sa nahrádza takto:
               „Článok 1
               Osobitný zástupca Európskej únie
               Mandát pána Petra SEMNEBYHO ako OZEÚ pre Zakaukazsko sa týmto predlžuje do 28. februára 2011 alebo dovtedy, kým Rada na návrh vysokého predstaviteľa nerozhodne o tom, že sa príslušné funkcie zodpovedajúce tým, ktoré stanovuje toto rozhodnutie, vytvorili v Európskej službe pre vonkajšiu činnosť, a mandát neukončí.“

               2.

               Článok 5 sa nahrádza takto:
               „Článok 5
               Financovanie
               1.   Referenčná suma určená na úhradu výdavkov spojených s mandátom OZEÚ v období od 1. marca 2010 do 31. augusta 2010 je 1 855 000 EUR.
               2.   Referenčná suma určená na úhradu výdavkov spojených s mandátom OZEÚ v období od 1. septembra 2010 do 28. februára 2011 je 1 410 000 EUR.
               3.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
               4.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.“

         Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 11. augusta 2010

            Za Radu

            predseda

         S. VANACKERE

      (1)  Ú. v. EÚ L 49, 21.2.2006, s. 14.

      (2)  Ú. v. EÚ L 46, 23.2.2010, s. 16.


title: 2007/764/ES: Rozhodnutie Rady z  8. novembra 2007 o pristúpení Bulharska a Rumunska k Dohovoru o využívaní informačných technológií na colné účely, vypracovanému na základe článku K.3 Zmluvy o Európskej únii

text:
               24.11.2007

               SK

               Úradný vestník Európskej únie

               L 307/20

      ROZHODNUTIE RADY

   z 8. novembra 2007
   o pristúpení Bulharska a Rumunska k Dohovoru o využívaní informačných technológií na colné účely, vypracovanému na základe článku K.3 Zmluvy o Európskej únii
   (2007/764/ES)
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Zmluvu o pristúpení z roku 2005,
   so zreteľom na Akt o pristúpení z roku 2005, a najmä na jeho článok 3 ods. 4,
   so zreteľom na odporúčanie Komisie,
   so zreteľom na stanovisko Európskeho parlamentu (1),
   keďže:

               (1)

               Dohovor o využívaní informačných technológií na colné účely, vypracovaný na základe článku K.3 Zmluvy o Európskej únii (2) (ďalej len „Dohovor o využívaní informačných technológií na colné účely“), bol podpísaný v Bruseli 26. júla 1995 a nadobudol platnosť 25. decembra 2005.

               (2)

               Dohovor o využívaní informačných technológií na colné účely bol doplnený:

                           —

                           Protokolom o výklade Dohovoru o využívaní informačných technológií na colné účely prostredníctvom predbežných rozhodnutí Súdneho dvora Európskych spoločenstiev, vypracovaným na základe článku K.3 Zmluvy o Európskej únii (3) (ďalej len „Protokol o výklade Súdneho dvora“), ktorý bol podpísaný v Bruseli 29. novembra 1996 a nadobudol platnosť 25. decembra 2005,

                           —

                           Protokolom vypracovaným na základe článku K.3 Zmluvy o Európskej únii o rozsahu prania príjmov v Dohovore o používaní informačných technológií na colné účely a o zaradení evidenčných čísel dopravných prostriedkov do dohovoru (4) (ďalej len „Protokol o rozsahu prania príjmov“), ktorý bol podpísaný v Bruseli 12. marca 1999 a ktorý nadobudne platnosť v súlade s jeho článkom 3 ods. 3,

                           —

                           Protokolom prijatým v súlade s článkom 34 Zmluvy o Európskej únii, ktorým sa mení a dopĺňa Dohovor o používaní informačných technológií na colné účely, pokiaľ ide o vytvorenie identifikačnej databázy colných spisov (5) (ďalej len „Protokol o vytvorení identifikačnej databázy colných spisov“), ktorý bol podpísaný v Bruseli 8. mája 2003 a ktorý nadobudne platnosť v súlade s jeho článkom 2 ods. 3.

               (3)

               Česká republika, Estónsko, Cyprus, Lotyšsko, Litva, Maďarsko, Poľsko, Slovinsko a Slovensko po svojom pristúpení k Európskej únii uložili svoje listiny o pristúpení k Dohovoru o používaní informačných technológií na colné účely. Česká republika, Estónsko, Cyprus, Litva, Maďarsko, Poľsko, Slovinsko a Slovensko uložili svoje listiny o pristúpení k trom protokolom. Lotyšsko uložilo svoju listinu o pristúpení k Protokolu o výklade Súdneho dvora.

               (4)

               Článok 3 ods. 3 aktu o pristúpení stanovuje, že Bulharsko a Rumunsko pristupujú k dohovorom a protokolom, ktoré sú uvedené v prílohe I k aktu o pristúpení, okrem iného k Dohovoru o používaní informačných technológií na colné účely a k protokolom k tomuto dohovoru. Vo vzťahu k Bulharsku a Rumunsku nadobudnú platnosť v deň, ktorý určí Rada.

               (5)

               V súlade s článkom 3 ods. 4 aktu o pristúpení Rada urobí všetky úpravy potrebné v dôsledku pristúpenia k uvedeným dohovorom a protokolom,

         ROZHODLA TAKTO:
   Článok 1
   Dohovor o používaní informačných technológií na colné účely v znení Protokolu o vytvorení identifikačnej databázy colných spisov a tohto rozhodnutia a protokoly o výklade Súdneho dvora a o rozsahu prania príjmov nadobúdajú platnosť medzi Bulharskom, Rumunskom a tými členskými štátmi, pre ktoré je platný dohovor, prvým dňom prvého mesiaca, ktorý nasleduje po prijatí tohto rozhodnutia. Medzi Bulharskom, Rumunskom a každým ďalším členským štátom je dohovor platný odo dňa jeho nadobudnutia platnosti pre príslušný ďalší členský štát.
   Článok 2
   Dohovor o používaní informačných technológií na colné účely, Protokol o vytvorení identifikačnej databázy colných spisov, Protokol o výklade Súdneho dvora a Protokol o rozsahu prania príjmov, ktoré sú vyhotovené v bulharskom a rumunskom jazyku (6), sú autentické za rovnakých podmienok ako znenia dohovoru a protokolov k nemu v ostatných jazykoch.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 8. novembra 2007

            Za Radu

            predseda

         R. PEREIRA

      (1)  Stanovisko z 10. júla 2007 (zatiaľ neuverejnené v úradnom vestníku).

      (2)  Ú. v. ES C 316, 27.11.1995, s. 34.

      (3)  Ú. v. ES C 151, 20.5.1997, s. 16.

      (4)  Ú. v. ES C 91, 31.3.1999, s. 2.

      (5)  Ú. v. EÚ C 139, 13.6.2003, s. 2.

      (6)  Bulharské a rumunské znenie dohovoru vyjde v mimoriadnom vydaní úradného vestníka neskôr.